Illum, il-presidenza Rumena laħqet qbil proviżorju mal-Parlament Ewropew dwar proposta biex jiġu żgurati konnessjonijiet marittimi ġodda bejn l-Irlanda u l-pajjiżi l-oħra tal-UE fil-kuritur tan-netwerk ewlieni tal-Baħar tat-Tramuntana-Mediterranju tan- netwerk Trans-Ewropew tat-trasport (TEN-T) f'każ li r-Renju Unit joħroġ mill-UE mingħajr ftehim negozjat. Ir-riformulazzjoni tal-kuritur u għadd limitat ta' emendi mmirati oħra għar-regolament dwar il-Faċilità Nikkollegaw l-Ewropa (FNE) ser jiżguraw kontinwità għall-investimenti għall-infrastruttura u jipprovdu ċarezza u ċertezza legali għall-ippjanar tal-infrastruttura. Il-qbil issa ser jiġi ppreżentat lir-rappreżentanti tal-istati membri fil-Kunsill għall-approvazzjoni. Il-qbil huwa dwar ir-regolament FNE tal-2013, li jipprovdi finanzjament għall-proġetti ewlenin fis-setturi tat-trasport, it-telekomunikazzjoni u l-enerġija sat-tmiem tal-baġit fit-tul attwali tal-UE fl-2020. Wara dan, huwa ser jiġi sostitwit minn FNE 2.0, li fir-rigward tiegħu għadhom għaddejjin negozjati bejn il-Kunsill u l-Parlament Ewropew. It-test maqbul jikkollega l-portijiet ta' Shannon Foynes, Dublin u Cork fuq in-naħa Irlandiża ma' Le Havre, Calais u Dunkirk (Franza), Zeebrugge, Ghent u Antwerp (il-Belġju) u Terneuzen, Rotterdam u Amsterdam (in-Netherlands) f'dak il-kuritur sabiex tiġi żgurata l-konnessjoni diretta UE27 mal-Irlanda. Investimenti għall-finijiet ta' sigurtà u kontroll fuq il-fruntiera jiżdiedu ma' dawk l-investimenti li ser ikunu eliġibbli għall-appoġġ fiċ-ċiklu ta' programmar li fadal tal-FNE. L-abbozz ta' regolament emendatorju ser jidħol fis-seħħ il-jum wara l-pubblikazzjoni tiegħu. Hu ser isir applikabbli fil-jum wara dak li fih ir-regolament FNE tal-2013 ma jibqax japplika għar-Renju Unit. Passi li jmiss Il-presidenza ser tippreżenta l-qbil tal-lum lill-ambaxxaturi għall-UE f'laqgħa li jmiss tal-Kumitat tar-Rappreżentanti Permanenti tal-Kunsill. Votazzjoni formali kemm fil-Parlament kif ukoll fil-Kunsill ser issegwi aktar tard. Infrastruttura - TEN-T - Nikkollegaw l-Ewropa (informazzjoni ġenerali mill-Kummissjoni) Brexit (informazzjoni ġenerali)